b"\n_START_ARTICLE_\nDavid Gilmour\n_START_SECTION_\nCarrera\n_START_PARAGRAPH_\nDavid Gilmour es va unir al grup Pink Floyd el gener de 1968 per tal de donar suport a l'escenari el cantant i guitarrista Syd Barrett, que cada vegada tenia un comportament m\xc3\xa9s err\xc3\xa0tic. Finalment, l'abril de 1968 va substituir definitivament Barrett, que v\xc3\xadctima de problemes mentals va haver de deixar definitivament el grup. _NEWLINE_Des de llavors va esdevenir un dels factors que van catapultar a l'\xc3\xa8xit de Pink Floyd al final dels anys 1960 i durant tota la d\xc3\xa8cada de 1970 gr\xc3\xa0cies a la qualitat dels seus acords de guitarra i de la seva veu. _NEWLINE_Fins a l'\xc3\xa0lbum The Wall de 1979, Gilmour alternava la composici\xc3\xb3 de les m\xc3\xbasiques i les lletres amb el baixista Roger Waters. El paper d'aquest darrer va esdevenir m\xc3\xa9s i m\xc3\xa9s preponderant fins a la ruptura del grup el 1985. Gimour va prendre llavors les regnes del grup, mentre que Waters entrava en una batalla jur\xc3\xaddica per tal que no es fes servir m\xc3\xa9s el nom de Pink Floyd, sobretot per evitar que sort\xc3\xads l'\xc3\xa0lbum A Momentary Lapse of Reason el 1987 amb el nom del grup. Finalment, el 1987 Waters va perdre el proc\xc3\xa9s._NEWLINE_L'enemistat entre Roger Waters i David Gilmour \xc3\xa9s famosa, fins que Bob Geldof els va demanar que participessin units i com a Pink Floyd en el concert del Live 8 a Londres el 2005. Aquest concert va suposar una ocasi\xc3\xb3 d'or per tornar a veure durant mitja hora Pink Floyd tocant de nou com en els millors temps. Amb tot, despr\xc3\xa9s del concert, Gilmour ha desementit que es torni a unir el grup amb Waters. _NEWLINE_Despr\xc3\xa9s de l'\xc3\xa0lbum The Division Bell el 1994 i la gran gira que va seguir, David Gilmour va viure retirat amb la seva dona Polly Samson i els seus fills. El 2002 va fer un petit nombre de concerts de car\xc3\xa0cter ac\xc3\xbastic, acompanyat de m\xc3\xbasics i de cor. Va participar igualment com a m\xc3\xbasic en una sessi\xc3\xb3, productor i enginyer de so de diversos \xc3\xa0lbums i concerts. _NEWLINE_El 2003 va ser nomenat Cavaller de l'Imperi Brit\xc3\xa0nic en reconeixement als seus m\xc3\xa8rits musicals i tamb\xc3\xa9 gr\xc3\xa0cies a les seves obres ben\xc3\xa8fiques. _NEWLINE_El mar\xc3\xa7 de 2006 va treure On an Island, la nova obra en solitari de Gilmour. Va tenir l'ajuda de Rick Wright, antic membre de Pink Floyd, i Robert Wyatt de Soft Machine. L'\xc3\xa0lbum va tenir un \xc3\xa8xit considerable i el va seguir una gira. En aquest \xc3\xa0lbum la dona de Gilmour va tenir-hi un paper important en la composici\xc3\xb3 dels temes.\n_START_SECTION_\nForma de tocar\n_START_PARAGRAPH_\nDavid Gilmour va saber crear i desenvolupar una manera de tocar \xc3\xbanica i recognoscible a la primera nota: flu\xc3\xafdesa a l'hora de tocar, precisi\xc3\xb3 de la tria de les improvisacions, dramat\xc3\xbargia... Posseeix una t\xc3\xa8cnica i una inspiraci\xc3\xb3 molt personals. Cal subratllar les intervencions amb una paleta sonora, rica i colorida. Amb el seu estil de car\xc3\xa0cter blues per\xc3\xb2 tamb\xc3\xa9 eteri ha creat un nou so. Tamb\xc3\xa9 ha donat gran import\xc3\xa0ncia a la recerca sonora a trav\xc3\xa9s d'un gran nombre d'efectes i de materials."